《赠张华诗》
魏晋·何劭

四时更代谢，悬象迭卷舒。暮春忽复来，和风与节俱。

俯临清泉涌，仰观嘉木敷。周旋我陋圃，西瞻广武庐。

既贵不忘俭，处有能存无。镇俗在简约，树塞焉足摹。

在昔同班司，今者并园墟。私愿偕黄发，逍遥综琴书。

举爵茂阴下，携手共踌躇。奚用遗形骸，忘筌在得鱼。

作者简介：（?—301）西晋陈国阳夏人，字敬祖。何曾子。少与司马炎善。炎为晋王太子，以劭为中庶子。炎称帝，转散骑常侍，以受货为有司所奏，免受追究。迁侍中尚书。惠帝立，为太子太师。赵王伦篡位，以为太宰。博学，善属文，甚骄奢，一日之供以钱二万为限。卒谥康。